La incorporació de les noves tecnologies en els processos administratius per obtenir una major eficàcia, publicitat, transparència i millora de les relacions amb la ciutadania i les empreses té especial rellevància en l'àmbit específic de la contractació pública.
A nivell europeu, les directives comunitàries 2004/18/CE i 2004/17/CE han significat un impuls decidit en l'ús dels mitjans electrònics en la contractació de les administracions públiques.
Addicionalment, el Pla d'Acció i2010 sobre e-governement d'abril de 2006, que recull les conclusions de la Conferència Ministerial de Manchester de novembre de 2005 amb la finalitat de donar impuls a la modernització administrativa dels estats membres, fixa com a un dels seus objectius principals que a l'any 2010 s'arribi a l'adjudicació per mitjans electrònics del 50 per 100 dels contractes subjectes a directives comunitàries.
A Espanya, amb l'aprovació de la Llei 30/2007, de 30 d'octubre, de contractes del sector públic, s'ha recollit aquest mandat de la Unió Europea i, per primera vegada en una norma amb rang legal de l'àmbit de la contractació pública, s'inclouen normes específiques sobre l'ús de mitjans electrònics, informàtics i telemàtics en els procediments regulats per la Llei.
En aquest context d'impuls a la modernització administrativa a través de la incorporació de les TIC als processos administratius, en l'àmbit de l'Administració de la Generalitat de Catalunya s'ha iniciat un procés de transformació dels sistemes d'informació orientant-los cap a la tramitació electrònica.
El Decret 96/2004, de 20 de gener, pel qual es regula la utilització de mitjans electrònics, informàtics i telemàtics en la contractació de l'Administració de la Generalitat, ja va crear el marc jurídic perquè els procediments de licitació i d'adjudicació de contractes públics es realitzin amb mitjans electrònics.
En aquest escenari, mitjançant l'Acord del Govern de 5 de setembre de 2006 es va encarregar al Departament d'Economia i Finances, a través de la Junta Consultiva de Contractació Administrativa i amb la col·laboració del Centre de Telecomunicacions i Tecnologies de la Informació, la direcció i gestió del projecte de disseny, construcció i implementació d'un Gestor Electrònic d'Expedients de Contractació de caràcter corporatiu (GEEC).
El Gestor Electrònic d'Expedients de Contractació (GEEC) té per missió esdevenir el backoffice de la contractació pública de la Generalitat de Catalunya i permetrà la gestió de la tipologia de contractes prevista per la legislació de contractes actual i l'adaptació a les necessitats pròpies de cada departament i organismes.
Per tot això, de conformitat amb el que estableix l'article 12.1 del Decret 96/2004, de 20 de gener, d'acord amb els informes tècnics de la Comissió de Coordinació Corporativa, de l'Agència Catalana de Certificació i de la Junta Consultiva de Contractació Administrativa i en ús de les atribucions que m'han estat conferides,
1.1 S'aprova l'aplicació del Gestor Electrònic d'Expedients de Contractació (GEEC) per a la tramitació electrònica dels procediments de contractació de l'Administració de la Generalitat i dels ens del sector públic, en els termes establerts en aquesta Ordre.
1.2 L'aplicació ha estat desenvolupada d'acord amb els estàndards de programació de la Generalitat de Catalunya i resideix en les instal·lacions del proveïdor de serveis d'aquesta.
2.1 Mitjançant el Gestor Electrònic d'Expedients de Contractació (GEEC) els departaments de l'Administració de la Generalitat i els ens del sector públic que en depenen o s'hi vinculen han de tramitar la totalitat dels expedients i procediments relacionats amb els contractes, fins i tot els menors, amb independència dels procediments, formes i instruments utilitzats per a la seva adjudicació.
Resten excloses del Gestor Electrònic d'Expedients de Contractació (GEEC) aquelles despeses que, per raó de la seva naturalesa i quantia i, prèviament autoritzades pels òrgans competents, es tramiten en concepte de manament de pagament a justificar, d'acord amb la normativa que els és d'aplicació.
2.2 L'aplicació del Gestor Electrònic d'Expedients de Contractació (GEEC) contempla la integració amb el sistema econòmic i financer corporatiu de la Generalitat de Catalunya (GECAT) i, per a organismes no usuaris d'aquest últim, amb les aplicacions de gestió econòmica pròpies.
El Gestor Electrònic d'Expedients de Contractació (GEEC) utilitzarà la Plataforma d'Interoperabilitat i Col·laboració Administrativa (PICA) per a la integració amb la resta de sistemes d'informació sempre que sigui possible i a mesura que la PICA vagi publicant els serveis.
Accés i contingut de l'aplicació
3.1 El control d'accés a l'aplicació es farà en base al directori corporatiu de la Generalitat (LDAP: Lightweight Directory Access Protocol - Protocol Lleuger d'Accés a Directoris).
Es permetrà l'accés amb usuari-contrasenya i/o certificat digital emès per l'Agència Catalana de Certificació (CATCert).
Es contempla l'accés al sistema per a totes les unitats implicades en la gestió dels expedients de contractació: estaments directius, òrgans de contractació, unitats de contractació, unitats de gestió econòmica, Intervenció i Control Econòmic, unitats promotores, assessories jurídiques, unitats de documentació i arxiu.
3.2 L'aplicació del Gestor Electrònic d'Expedients de Contractació (GEEC) consta dels mòduls següents:
Mòdul bàsic de gestió i seguiment d'expedients, amb les funcionalitats següents:
Inici de l'expedient per part de la Unitat Promotora.
Modificació i consulta de les dades de l'expedient.
Tramitació de la fase de preparació de l'expedient i licitació del contracte a través d'una bústia de tramitació.
Tramitació de les incidències en la fase d'execució del contracte a través d'una bústia de tramitació.
Annexió, generació, validació i signatura de documents.
Consulta de les dades, tramitació i documentació de l'expedient.
Tramitació excepcional i massiva.
Alertes i avisos sobre el procés de tramitació.
Mòdul de repositori i gestió documental per a la documentació vinculada a la tramitació, amb les funcionalitats següents:
Cerca i consulta de documents del sistema, amb independència de l'expedient assignat.
Funcions d'exportació d'un expedient per a la seva posterior remissió.
Classificació arxivística dels documents i generació del fitxer d'arxiu de l'expedient.
Mòdul d'explotació de la informació contractual, per a l'anàlisi i el suport a la presa de decisions.
Integracions amb altres sistemes d'informació
4.1 El Gestor Electrònic d'Expedients de Contractació (GEEC) contempla la integració amb les següents aplicacions corporatives de la Generalitat de Catalunya, i sistemes d'informació d'altres administracions vinculades al procés de contractació:
Sistema econòmic financer de la Generalitat de Catalunya (GECAT).
Tresoreria de la Generalitat de Catalunya (GECAT).
Registre Electrònic d'Empreses Licitadores (i Classificades).
Registres d'entrada i sortida (S ).
Plataforma de notificacions electròniques.
Agència Estatal d'Administració Tributària.
Agència Tributària de Catalunya (G ).
4.2 El Gestor Electrònic d'Expedients de Contractació (GEEC) contempla la integració amb les següents aplicacions departamentals o pròpies dels ens públics:
Aplicacions de contractació pròpies.
Signatura electrònica i mesures de seguretat
5.1 La modalitat de signatura electrònica admesa pel Gestor Electrònic d'Expedients de Contractació (GEEC) és la signatura electrònica reconeguda, tal com es descriu a l'article 3 de la Llei 59/2003, de 19 de desembre, de firma electrònica i a l'article 19 de la Llei 11/2007, de 22 de juny, d'accés electrònic dels ciutadans als serveis públics.
La signatura de documents des del Gestor Electrònic d'Expedients de Contractació (GEEC) es realitza amb certificats emesos per l'Agència Catalana de Certificació (CATCert), el que permet assegurar la identitat i la condició d'empleat públic de les persones que realitzin la signatura, així com la seva vinculació amb l'ens públic corresponent, i la integritat dels documents.
La validació de les signatures, tant les generades des del Gestor Electrònic d'Expedients de Contractació (GEEC) com les dels documents externs incorporats al sistema, es realitzarà a través de la Plataforma de Serveis d'Identificació i Signatura de CATCert (PSIS).
5.2 La comunicació entre les persones usuàries i l'aplicació es farà a través de la Intranet de la Generalitat de Catalunya.
Per a la comunicació entre l'aplicació i altres sistemes d'informació amb els que s'integra, s'utilitzarà un protocol segur d'encriptació SSL, que garantirà la confidencialitat de la informació amb autenticació certificada de les dues parts.
En el cas de comunicació amb sistemes d'informació externs a la Generalitat s'utilitzarà, com a mesura addicional, un certificat d'aplicació emès per l'Agència Catalana de Certificació (CATCert) per garantir la identitat del sistema.
Determinació de la data i l'hora
L'aplicació del Gestor Electrònic d'Expedients de Contractació (GEEC) disposarà dels mecanismes que garanteixin la determinació del dia i l'hora, mitjançant la connexió a la font fiable de temps reconeguda de CATCert (PSIS).
D'acord amb el que disposen els articles 8, 11 i 15 de l'Ordre ECF/300/2002, de 18 d'abril, de comptabilitat de la Generalitat de Catalunya, els documents comptables queden substituïts per les anotacions comptables informàtiques generades pel Gestor Electrònic d'Expedients de Contractació (GEEC) en el sistema corporatiu de la comptabilitat (GECAT).
En aquest sentit, els actes administratius emesos en el Gestor Electrònic d'Expedients de Contractació (GEEC), dels quals se'n deriven la reserva de crèdit pressupostari, i l'autorització, disposició i obligació de la despesa, impliquen l'autorització i proposta dels òrgans competents per a la comptabilització de les despeses en el sistema corporatiu de la comptabilitat GECAT.